དེ་ལ་འདིར་ལྷ་དང་བཅས་པའི་འགྲོ་བ་ཐམས་ཅད་ཀྱི་འདྲེན་པ་མཉམ་མེད་ཟས་གཙང་གི་སྲས་པོ་དེ་ཉིད་ཀྱིས་བདེར་གཤེགས་གཞན་གྱིས་འདུལ་བར་མ་ནུས་པའི་ཞིང་འདིའི་སྙིགས་དུས་ཀྱི་གདུལ་བྱ་རྣམས་ལ།ཐུགས་རྗེ་ཆེན་པོའི་མཐུ་དཔུང་ལྷག་པར་བསྐྱེད་དེ་འཛམ་བུ་གླིང་གི་ཡུལ་དབུས་མ་ག་ངྷར་མཆོག་གི་སྤྲུལ་པའི་སྐུའི་བཀོད་པ་བསྟན་ཏེ་སྐུ་གསུང་ཐུགས་ཀྱི་རྣམ་པར་འཕྲུལ་པ་བསམ་གྱི་མི་ཁྱབ་པས་སྐྱེ་རྒུ་རྣམས་ལ་མངོན་པར་མཐོ་བ་དང་ངེས་པར་ལེགས་པའི་ལམ་གསལ་བར་མཛད།སྐུ་དངོས་ཀྱི་གདུལ་བྱ་རྫོགས་པའི་རྗེས་སུ་ཡང་མཐོང་ཐོས་དྲན་རེག་གི་འགྲོ་བ་བགྲང་ལས་འདས་པ་ལ་ཐར་པ་དང་ཐམས་ཅད་མཁྱེན་པའི་ས་བོན་བསྐྲུན་པར་བྱ་བའི་ཆེད་དུ་ཐུགས་ཀྱི་རྟེན་མཆོད་རྟེན་ཆ་བརྒྱད་དང་སྐུ་གདུང་ཤ་རི་རེ་དང་གསུང་གི་རྟེན་ཆོས་སྐུའི་རིང་བསྲེལ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སོགས་པའི་མདོ་སྡེ་དང་གཟུངས་སྔགས་ཁྱད་པར་ཅན་དུ་མ་དང༌།སྐུའི་རྟེན་སྐུ་དངོས་ཀྱིས་བྱིན་གྱིས་བརླབས་པ་དང༌།བཀས་གནང་བ་བསྩལ་ཏེ་བཞེངས་སུ་བཅུག་པའི་སྐུ་བརྙན་དང༌།ཆོས་ཀྱི་དབྱིངས་སུ་གཤེགས་པའི་ཚུལ་བསྟན་པའི་རྗེས་སུའང་སྐལ་པ་དང་ལྡན་པ་རྣམས་ཀྱིས་སྐུ་གསུང་ཐུགས་ཀྱི་རྟེན་བཞེངས་པ་དང༌།དེ་ལ་མཆོད་པ་སོགས་བྱས་ན་སྐུ་དངོས་ལ་བསྙེན་བཀུར་བྱས་པ་དང་འདྲ་བའི་བསོད་ནམས་ཀྱི་ཚོགས་བསག་པར་ལུང་བསྟན་པར་མཛད་པས་ན།ད་ལྟའི་སྐུ་གསུང་ཐུགས་ཀྱི་རྟེན་བཞེངས་པ་རྣམས་ཀྱང་ལས་དང་སྐལ་བར་ལྡན་པའི་གདུལ་བྱའི་རྒྱུད་ལ་བཅོམ་ལྡན་འདས་ཀྱིས་བྱིན་གྱིས་བརླབས་པ་ལ་བརྟེན་ནས་བྱུང་བ་ཡིན་པས་ཡེ་ཤེས་ཆོས་ཀྱི་སྐུའི་འཕྲིན་ལས་སུ་ངེས་པ་རྙེད་པ་གལ་ཆེའོ།།